Karsten Hønge (SF), 2025-11-27:
Jo jo, det er jo fint nok, at Venstre og SF er uenige om nogle ting, og det var det, hr. Kim Valentin sagde til sidst.
Det, der er interessant, er, at Venstre står lodret over for Danske Handicaporganisationer, som åbenbart har misforstået det hele.
De ved øjensynlig slet ikke, hvad det er for en virkelighed, deres medlemmer lever i, så derfor må jeg da straks ile med yderligere et citat fra høringssvaret fra Danske Handicaporganisationer, hvor de skriver: »Med de store udfordringer med unge uden job og uddannelse og et stigende antal unge på førtidspension forstår vi simpelthen ikke, hvorfor man ser et behov for at begrænse anvendelsen af sådanne udmærkede instrumenter.«
Det er mentorordninger og øvrig opkvalificering og vejledning.
Finansministeriet afleverede regningen, og nu skal kommunerne og nogle af landets mest udsatte borgere betale.
Høringssvarene er jo krystalklare, når det handler om besparelserne på det, der hedder øvrig vejledning og opkvalificering og mentorstøtte, nemlig at det vil svække indsatsen.
Fagbevægelsen, Kommunernes Landsforening, Dansk Socialrådgiverforening, Danske Handicaporganisationer og Rådet for Socialt Udsatte, ja, stort set alle advarer om konsekvenserne.
Det er svært at finde nogen, der støtter det her.
Der bliver jo sagt, at reformen giver frihed, men frihed uden ressourcer er ikke frihed.
Det er frihed til at lade borgerne falde ud af systemet.
Det er jo nok også derfor, Danske Handicaporganisationer i høringssvaret skriver: »Vi er meget bekymrede over de foreslåede besparelser.
Det bliver fremover sværere at gennemføre helhedsorienterede indsatser over for borgere med nedsat funktionsevne og andre med udfordringer.«
DS er stærkt bekymret for, at det foreslåede loft over ØVO og mentorstøtte vil betyde, at kommunerne ikke kan iværksætte de tilstrækkelige og nødvendige indsatser overfor de ledige, så de kan bringes tilbage i beskæftigelse.«
Fagbevægelsens Hovedorganisation skriver i deres høringssvar: »FH er derfor stærkt bekymret for, at de foreslåede lofter vil medføre, at kommunerne ikke igangsætter ellers nødvendige og relevante indsatser over for ledige, så de kan bringes hurtigt og varigt tilbage på arbejdsmarkedet.«
FH, altså Fagbevægelsens Hovedorganisation, skriver videre: »FH finder samlet set, at de foreslåede lofter på udgifter til ØVO og mentorstøtte vil føre til væsentlige forringelser for ledige og uddannelsessøgende.
Lovforslaget begrænser kommunernes mulighed for at iværksætte relevante og effektive indsatser, og rammer særligt dagpengemodtagere og unge med særlige støttebehov.«
Mentorstøtten er måske det tydeligste eksempel.
Den hjælper unge med at blive i og gennemføre deres uddannelse.
Den giver udsatte borgere et holdepunkt.
Vores syge får ro og hjælp til at komme sig, og vore mennesker med handicap møder en helhedsorienteret indsats, der bygger dem op i stedet for at presse dem ud.
Nu risikerer vi, at unge, udsatte, mennesker med handicap og syge mister netop den støtte, der holder dem fast i uddannelsen og i behandlingen i deres hverdag.
Når mentorstøtten og den øvrige hjælp forsvinder, forsvinder også det menneske, der ringer, der følger op og skaber sammenhæng – det menneske, der ofte gør forskellen mellem at falde og blive stående.
Det er ikke en besparelse.
Det er en fordyrelse i menneskelige omkostninger, og det er dem, der i forvejen står mest skrøbeligt i vores samfund, der kommer til at betale prisen.
I SF står vi fast på, at vi vil have en beskæftigelsesindsats, der hjælper mennesker frem for at skubbe dem tilbage.
Vi vil ikke acceptere reformer, hvor besparelser maskeres som forenklinger, når resultatet i virkeligheden er færre muligheder og mere utryghed for dem, der allerede kæmper.
Vi vil ikke være med til at lægge endnu større byrder på kommunerne, når høringssvarene entydigt viser, at rammerne i forvejen er presset.
Vi kan derfor ikke støtte et lovforslag, der gør det sværere for unge, for syge og for mennesker med handicap og gør det sværere for kommunerne at løfte deres ansvar.
Derfor vil jeg egentlig slutte af med at citere fra høringssvaret fra Rådet for Socialt Udsatte – hvis jeg ellers lige kan finde det.
Der er mange høringssvar; heldigvis har vi mange ude i samfundet, der forholder sig til det her.
Der har vi det.
Rådet for Socialt Udsatte skriver i deres høringssvar: »Med besparelserne øges risikoen for, at de ikke kan få den nødvendige hjælp, og at de dermed fastlåses i kontanthjælpssystemet eller ender på førtidspension.«
SF kan ikke støtte lovforslaget.